Diari Oficial de la Generalitat Valenciana


Sumari del DOGV 9261, del 21-01-2022 (2022/233)

Licitació per a la selecció de sis projectes de comissariat per a abordar la revisió de trajectòries artístiques valencianes (anys 2023 a 2025).
------------------------------------------------------------------------------------------------------------------------------------------------

### Dades del document

Número de DOGV
:   9261

Data del DOGV
:   21-01-2022

Secció del DOGV
:   V. ANUNCIS - B) LICITACIÓ I ADJUDICACIÓ DE CONTRACTES

Número del document
:   2022/233


Data del document
:   12-01-2022

Organisme emissor
:   Consorci de Museus de la Comunitat Valenciana

Tipus de document
:   Anunci

Anàlisi jurídica

 Descriptors 

:   * contracte administratiu

Licitació per a la selecció de sis projectes de comissariat per a abordar la revisió de trajectòries artístiques valencianes (anys 2023 a 2025). [2022/233]  
Bases  
  
1. Objecte  
El Consorci de Museus de la Comunitat Valenciana (CMCV) té entre els seus objectius impulsar el coneixement i la difusió de l'art valencià. Per a això, obri una nova convocatòria que té per finalitat la revisió de trajectòries tant d'artistes com de col·lectius o tendències artístiques de la Comunitat Valenciana, dins del context de l'art espanyol contemporani.  
L'objectiu d'aquesta convocatòria és la selecció de sis projectes de comissariat que aborden en profunditat la trajectòria professional d'artistes o col·lectius amb un reconegut recorregut i en plena maduresa creativa, contribuint, alhora, a construir el relat de l'art contemporani en la Comunitat Valenciana.  
Els projectes seleccionats es presentaran al llarg dels anys 2023, 2024 i 2025 en el Centre del Carme Cultura Contemporània (València) (CCCC), a la sala Ferreres-Goerlich, i que podran a més exhibir-se en altres centres consorciats d'Alacant, València i Castelló. Els projectes seleccionats han de tindre com a objectius:  
- Presentar una revisió de la trajectòria de l'artista o col·lectiu proposat, que genere una lectura original i rigorosa.  
- Obrir vies d'investigació que suposen una aportació al corpus teòric entorn de l'art contemporani.  
- Fomentar la divulgació i el coneixement de l'escena artística contemporània valenciana.  
  
2. Dotació econòmica  
S'estableix una dotació econòmica per a cadascun dels projectes del comissariat seleccionats de 70.000 euros, distribuïts de la següent forma:  
- 6.000 euros, impostos inclosos, en concepte d'honoraris de comissariat.  
- 6.000 euros, impostos inclosos, en concepte d'honoraris per a l'artista o col·lectiu la trajectòria del qual es revisa.  
- Fins a 58.000 euros, impostos inclosos, per al projecte, en el qual s'inclouen els treballs de transport, muntatge, catàleg, gràfica, assegurança i altres despeses derivades de l'organització de l'exposició, gestionats directament pel CMCV.  
Partida pressupostaria: 45941-22929-22683  
  
3. Persones beneficiàries  
Podrà optar a la convocatòria qualsevol persona, a títol individual o col·lectiu, que presente un projecte de comissariat.  
  
4. Termini de presentació de sol·licituds  
S'obrirà l'endemà de la seua publicació en el DOGV i finalitzarà l'1 d'abril de 2022. Al tancament d'aquest termini no s'admetrà cap sol·licitud.  
Les persones sol·licitants que hagen presentat la sol·licitud tindran un termini de 10 dies hàbils, després de finalitzar el termini de presentació, per a esmenar la documentació, si així li fora requerit des del CMCV. Si no ho feren, es considerarà que s'ha desistit de la petició, després de la resolució d'exclusió (article 68, Llei 39/2015).  
  
5. Presentació de sol·licituds  
Podrà presentar-se únicament un projecte per persona o col·lectiu. Les sol·licituds es presentaran preferentment en format digital a través de l'aplicació disponible en www.consorcimuseus.gva.es/convocatories/  
  
També podran presentar-s'hi de qualsevol de les formes previstes per l'article 16.4 i 16.5 de la Llei 39/2015, d'1 d'octubre, del procediment administratiu comú de les administracions públiques.  
Les sol·licituds hauran d'adjuntar la següent documentació, segons el formulari de sol·licitud emplenat com cal:  
- Dades de contacte  
- Resum del projecte (400 paraules, màxim)  
- Memòria tècnica del projecte, que incloga:  
· Títol del projecte  
· Currículum de l'artista o col·lectiu artístic  
· Proposta d'obres a exposar  
· Característiques del muntatge  
· Terminis d'execució  
· Relació de necessitats tècniques  
· Estimació pressupostària  
· Documentació gràfica  
- Currículum de la persona sol·licitant, inclosa la documentació dels últims treballs de comissariat realitzats.  
- Fotocopia DNI / passaport  
- Certificat d'estar al corrent de les obligacions tributàries  
- Certificat d'estar al corrent de les obligacions davant la Seguretat Social  
  
6. Procés de selecció  
Per a la valoració i selecció de les sol·licituds presentades es constituirà un jurat integrat per especialistes en la matèria i presidit per la presidenta de la Comissió Científic Artística del Consorci de Museus de la Comunitat Valenciana o persona en qui delegue, d'acord amb el Codi de Bones Pràctiques en la Cultura Valenciana, garantint la presència de representants de la societat civil, d'experts en la matèria i del CMCV.  
  
Aquest jurat està format per:  
- Rosa M. Castells González, conservadora del Museu d'Art Contemporani d'Alacant (MACA), a proposta d'AVCA, Associació Valenciana de Crítics d'Art.  
- Martí Manen, director de l'Index - The Swedish Contemporary Art Foundation (a proposta d'AVVAC, Artistes Visuals de València, Alacant i Castelló).  
- Concepción Ros Gavarda, dibuixanta, gestora i productora cultural, a proposta de IAC-CV, Institut d'Art Contemporani.  
- M. Carmen Amoraga Toledo, directora general de Cultura i Patrimoni i presidenta de la Comissió Cientificoartística del CMCV.  
- José Luis Pérez Pont, director gerent del Consorci de Museus de la Comunitat Valenciana  
Els projectes es valoraran tenint en compte els següents criteris:  
  
- Contribució als objectius de la convocatòria: fins a un màxim de 5 punts.  
- Adaptació a l'espai expositiu: fins a un màxim de 2 punts.  
- Viabilitat pressupostària del projecte expositiu: fins a un màxim d'1 punt.  
- Trajectòria de la persona sol·licitant: fins a un màxim de 2 punts.  
Es desestimaran aquells projectes que no respecten els principis democràtics de convivència i pluralitat, a fi de garantir la igualtat de totes les persones amb independència del seu gènere, raça, llengua i orientació sexual.  
  
7. Resolució  
El jurat triarà sis projectes que seran els seleccionats i dos més que quedaran com a reserva en cas que algun dels seleccionats renuncie. En cas que el jurat considere que els projectes presentats no arriben a la qualitat requerida, es podrà deixar desert el nombre de projectes que així es decidisca.  
La notificació dels projectes seleccionats i els de reserva es realitzarà mitjançant la publicació en la pàgina web del CMCV (www.consorcimuseus.gva.es) i en el DOGV. A més, es notificarà per correu electrònic aquesta resolució a totes les persones participants.  
Contra la decisió, podrà interposar-se, de conformitat amb el que es disposa en l'article 123 de la Llei 39/2015, del procediment administratiu comú de les administracions públiques, un recurs potestatiu de reposició en el termini d'un mes a comptar des de l'endemà de la notificació/publicació davant el mateix òrgan que va dictar l'acte.  
Els projectes no seleccionats seran destruïts i els materials adjuntats, presentats per via electrònica, seran eliminats del servidor corresponent.  
  
El CMCV es compromet a no distribuir ni fer ús de la informació dels projectes no seleccionats.  
  
8. Compromís d'acceptació  
La present convocatòria és un procés de selecció de propostes, que es formalitzarà posteriorment mitjançant contracte, tot això en aplicació de les bones pràctiques en matèria de gestió cultural, sense que aquesta tinga la consideració de plec administratiu, ni forme part del procediment administratiu, més enllà de la selecció i que les persones participants accepten, amb la seua participació, les condicions incloses en aquestes.  
Les persones seleccionades subscriuran un contracte de comissariat amb el CMCV. Tal document tindrà per objecte regular els drets i les obligacions de les parts, així com establir la regulació dels incompliments. Igualment, es formalitzaran contractes amb els i les artistes o altres agents involucrats en el projecte.  
Les persones les propostes de les quals siguen seleccionades hauran de signar digitalment el contracte d'honoraris que el CMCV els trasllade. Aquest document tindrà per objecte regular els compromisos als quals s'obliguen totes les parts, així com establir la regulació dels incompliments.  
És necessari tant per a la signatura del contracte com per a la posterior facturació disposar de certificat digital o signatura electrònica en vigor i vàlida. És indispensable per a poder rebre els pagaments presentar al CMCV els certificats que demostren estar al corrent de les seues obligacions tributàries i davant la Seguretat Social.  
  
9. Pagament d'honoraris  
El pagament dels honoraris, tant de comissariat com els que corresponguen als i les artistes participants en el projecte, s'efectuarà, després de la presentació de les factures reglamentàries a través de la plataforma Face https://face.gob.es/es i d'acord amb la disponibilitat de tresoreria, en dos terminis:  
- 50 % a la signatura del contracte  
- 50 % a la clausura de l'exposició  
En el cas que l'exposició itinerant a un altre espai expositiu, el comissari o comissària s'encarregarà de realitzar l'adaptació del projecte. Els honoraris que percebrà per aquest treball seran els equivalents al 25 % dels honoraris de comissariat, impostos inclosos. En aquest cas, els i les artistes participants en la itinerància rebran el 25 % dels honoraris, impostos inclosos, inicialment rebuts.  
  
10. Termini d'execució  
Els projectes aprovats seran programats, d'acord amb la persona o col·lectiu seleccionat, en funció de les característiques dels projectes i la disponibilitat pressupostària, entre 2023 i 2025.  
  
11. Obligacions de les persones beneficiàries  
La persona o col·lectiu seleccionat comunicarà per escrit la seua acceptació, en un termini no superior a 15 dies des de la publicació de la resolució. En cas contrari, perdrà la condició de persona beneficiària.  
  
Així mateix, es compromet a executar el projecte en el termini acordat amb el CMCV. Qualsevol possible modificació del projecte haurà d'estar prou motivada i ser autoritzada prèviament pel CMCV.  
  
Igualment, s'abstindrà d'intervindre en la contractació dels treballs derivats de l'exposició, els quals s'efectuaran pel CMCV segons la Llei de contractes del sector públic. Podrà, no obstant això, proposar als seus col·laboradors habituals que presenten pressupostos al CMCV i entren en concurs de valoració pressupostària.  
  
12. Obligacions del CMCV  
El CMCV es compromet a desenvolupar aquest programa d'acord amb el Codi de Bones Pràctiques en la Cultura Valenciana, vetlant en tot moment pels drets de les persones beneficiàries i la integritat dels seus projectes.  
El CMCV serà l'encarregat d'avaluar, supervisar i realitzar el seguiment del desenvolupament del projecte, així com de les tasques de coordinació i de complir els terminis acordats respecte a l'execució d'aquest.  
  
  
13. Prerrogatives del CMCV  
El CMCV podrà sol·licitar informació sobre el desenvolupament del projecte durant la fase de producció.  
De comú acord amb les persones beneficiàries, el CMCV queda en llibertat per a negociar la coproducció i itinerància de tot o part del projecte seleccionat, amb altres institucions.  
  
14. Drets d'autoria  
Les persones o col·lectius seleccionats cedeixen de forma no exclusiva al CMCV els drets de comunicació pública dels projectes seleccionats per a la seua publicació en catàlegs, cartells, vídeos promocionals, pàgines web, RRSS i altres mitjans audiovisuals, sempre relacionats amb els fins de la institució convocant, sense perjudici dels drets morals que tinguen per raó de la seua autoria.  
Els participants en la convocatòria asseguren que la proposta presentada és original i que ostenten tots els seus drets, inclosos (però no excloents) els drets de propietat intel·lectual. Si la proposta inclou drets de terceres persones, els participants garanteixen l'obtenció dels drets, autoritzacions i/o llicències necessàries, i exoneren el CMCV de qualsevol reclamació sobre aquest tema.  
El CMCV es compromet a respectar, escrupolosament, els drets de l'autor/a sobre la seua obra, i a reconéixer, en tot moment, la seua autoria.  
  
15. Acceptació  
La participació en aquesta convocatòria suposa l'acceptació íntegra d'aquestes bases.  
  
València, 12 de gener de 2022.- El gerent del Consorci de Museus de la Comunitat Valenciana: José Luis Pérez Pont.